Gemeenskap rand PE-‘ontvoerder’ aanArgieffoto: SAPD/Facebook Die Port Elizabeth-polisie het Donderdag tot ŉ 31-jarige vrou se redding gekom nadat sy deur ŉ groep ontstoke inwoners aangerand is. Die inwoners het haar daarvan beskuldig dat sy drie kinders, twee boeties en ŉ sussie, tussen 5 en 8 jaar oud, ontvoer het. Kapt. André Beetge, polisiewoordvoerder, het gesê die kinders het Woensdagmiddag uit die sorg van hul ouma verdwyn. “Die kinders is omstreeks 16:00 vir die laaste keer gesien voordat hulle glo deur die vrou ontvoer is,” het Beetge gesê. “ŉ Groep inwoners het die vrou Donderdagoggend in Kwazakhele gekonfronteer nadat iemand die die kinders, wat saam met haar was, herken het. “Die groep het die vrou begin aanrand. Polisiebeamptes wat op die voorval reageer het, moes ondersteuning ontbied nadat die groep hulle verhoed het om die vrou van die toneel te verwyder.” Die polisie het gespook om die vrou van die groep te red. Sy is uiteindelik met die hulp van die honde-eenheid van die toneel verwyder en in hegtenis geneem. Die vrou moet Vrydag in die hof verskyn op aanklag van ontvoering. Die kinders is terug in die sorg van hul ma.